**“นวัตกรรม” นำชีวิต เศรษฐกิจและสังคม**

**กุลฉัตร ฉัตรกุล ณ อยุธยา (****kulachatakul@gmail.com****)**

**Chief Marketing Officer บริษัท มาร์เก็ตติ้งไดอ็อกไซด์ จำกัด**

 **ดร.พิเชษฐ์ ดุรงคเวโรจน์ เลขาธิการสำนักงานนโยบายวิทยาศาสตร์ เทคโนโลยีและนวัตกรรมแห่งชาติ (สวทน.) เดินสายสัมมนาประชุมในเวทีปฏิรูป วิทยาศาสตร์ เทคโนโลยีและนวัตกรรมแห่งชาติ เพื่อเก็บประเด็นต่างๆ ทั่วประเทศไปนำเสนอต่อคณะรัฐมนตรีใหม่ในยุค “คสช” การปฏิรูปครั้งนี้มุ่งหวังพัฒนาประเทศในศตวรรษที่ 21 ไปทิศทางของ “นวัตกรรมแห่งชาติ” ซึ่งต้องจุดพลุและตีฆ้องแรงๆ ให้แผนพัฒนาเศรษฐกิจฉบับที่ 12 ของประเทศบรรจุ “นวัตกรรม” ให้เกิดขึ้นในทุกๆ อณูของแผนพัฒนาประเทศ เพราะในด้านวิทยาศาสตร์เทคโนโลยีนั้นสามารถก่อให้เกิดการแข่งขันทางเศรษฐกิจ เกิดความสร้างสรรค์ของคนรุ่นใหม่และแรงงานที่มีความรู้ เกิดการรับจ้างผลิตสินค้าที่มีศักยภาพและสร้างสรรค์นวัตกรรม สร้างตราสินค้าเองได้ (Original Brand Manufacturing) จนเกิดกระบวนการเพิ่มมูลค่าการผลิตแบบ Less for more ทำให้เกิดการกระจายรายได้ทุกภาคส่วนทั้งอุตสาหกรรมขนาดใหญ่ SMEs และวิสาหกิจชุมชน**

 **เลขาธิการ สวทน.กล่าวว่า ตั้งแต่ปี 2000 เป็นต้นมาประเทศเกาหลี ใช้งบประมาณลงทุนวิจัยพัฒนาสูงกว่าประเทศไทย (เกาหลี 2.2% ของGDP ประเทศไทย 0.25% ของ GDP) ทำให้เกาหลีมีรายได้ต่อประชากร (GNI per capita) สูงกว่าประเทศไทยถึง 4 เท่าตัว ประเทศไทยมีโมเดลประเทศแบบ Long Tail Industry มีค่าGPP (Gross per province) ถ้าไม่นับรวม กทม. จะมีเพียง 20 จังหวัดที่ GPP สูงกว่าค่าเฉลี่ยประเทศ (26%) และอีก 56 จังหวัด GPP ต่ำกว่าค่าเฉลี่ยประเทศ (74%) ตามสูตรพาเรโต (80:20) ลักษณะนี้เรียกว่า “รวยกระจุก จนกระจาย” เศรษฐกิจของประเทศไทยควรพัฒนาโดยกระจายความเจริญไปทั่วๆกัน กระบวนการส่งเสริมให้ประเทศไทยใช้นวัตกรรมนำประเทศนั้น ควรผลักดันงบประมาณประเทศด้านวิทยาศาสตร์และเทคโนโลยีให้ได้ 1% ของ GDP ก็ราวๆ 110,000 ลบ. สัดส่วนการใช้เงินก็มีความสำคัญกล่าวคือ ให้ภาคเอกชน 66,000 ลบ. ส่วนภาครัฐเอาไว้ใช้ขับเคลื่อน 44,000 ลบ. ได้แก่การวิจัยพัฒนา 25,000 ลบ. พัฒนากำลังคน 5,000 ลบ. ใช้ผลักดันด้านการตลาด 4,000 ลบ.และปรับโครงสร้างพื้นฐาน 10,000 ลบ. เป็นเพราะรูปแบบการใช้นโยบายนวัตกรรรมในสหภาพยุโรปที่ประสบความสำเร็จนั้นจะต้องให้ภาคเอกชนเป็นพระเอกในการขับเคลื่อนเพื่อให้เกิดการแข่งขันกันเองส่วนภาครัฐจะเป็นส่วนที่ช่วยสร้างบรรยากาศและสภาพแวดล้อมให้เหมาะสมต่อการสร้างนวัตกรรม โดยการประสานความร่วมมือด้วยแนวคิด “ปฏิสัมพันธ์เฮลิกซ์สามมิติ” (Triple Helix Interaction) เป็นความร่วมมือของภาคเอกชน วิชาการและรัฐบาลจึงจะทำให้ “นวัตกรรม” เป็นจริงได้**

 **รัฐบาลก็ต้องสนับสนุนภาคเอกชนตั้งแต่การให้เข้าถึงแหล่งทุนได้ง่ายขึ้น ให้มีอัตราดอกเบี้ยต่ำกว่าพิเศษ มีการลดหย่อนภาษีนวัตกรรมและภาษีงานวิจัยให้มากขึ้น เป็นการจูงใจให้ผู้ประกอบการวิจัยและพัฒนาสิ่งใหม่ๆ สนับสนุนกลไกทางการตลาดในการจัดจำหน่ายสินค้าเชิงนวัตกรรม สนับสนุนการจดทรัพย์สินทางปัญญา ลิขสิทธิ์และสิทธิบัตรที่สามารถจำหน่ายได้ในอนาคต ด้านวิชาการซึ่งเป็นต้นตอของนวัตกรรมจากงานวิจัยต่างๆ ลดการนำขึ้นหิ้ง แต่ผลักดันไปสู่ห้างผ่านกระบวนการผลิตของภาคเอกชนร่วมกัน ด้านวิชาการควรเน้นให้เกิดแนวคิดด้วยการสนับสนุนการศึกษา ทัศนศึกษาดูงาน จัดอบรมสัมมนาแลกเปลี่ยนความรู้ สร้างระบบการจัดการความรู้ (Knowledge Management) เพื่อเสริมแนวคิดใหม่ๆอย่างต่อเนื่อง ผลักดันอาจารย์ นักวิชาการ ขอตำแหน่งทางวิชาการจากการทำนวัตกรรมใหม่ที่สามารถนำไปต่อยอดในการผลิตเพื่อสร้างสรรค์นวัตกรรมในประเทศได้จริงมากกว่านำผลงานไปตีพิมพ์ในวารสารต่างประเทศ ผลักดันให้เกิดนักวิจัยรุ่นใหม่ๆ ตั้งแต่ระดับมัธยมที่มี “เด็กกิฟท์” (Gifted Students) จำนวนมากที่ออกไปคว้ารางวัลโอลิมปิกระดับโลกมามากมายให้หันกลับมาเป็นนักวิจัยรุ่นใหม่เพื่อการพัฒนาประเทศให้มากขึ้น เราควรแก้ปัญหาการพัฒนาทรัพยากรมนุษย์ทางการศึกษาโดยเพิ่มสัดส่วนการผลิตบัณฑิตด้านวิทยาศาสตร์ให้มากขึ้นจากเดิมเป็นสังคมและมนุษยศาสตร์ 70% เปลี่ยนกระบวนการเรียนวิทยาศาสตร์และเทคโนโลยีให้สัมผัสของจริงมากขึ้น ท้าทายให้เด็กๆ รู้จักการจัดทำโครงการงานวิจัยหรือเรียนรู้ ออกจากห้องเรียนไปพบกับนักวิจัยรุ่นพี่ในสถาบันอุดมศึกษาให้มากขึ้น ตลอดจนเน้นการสอนวิชาชีพ เทคนิค อาชีวศึกษาให้เป็นบุคลากรที่มีคุณภาพใช้งานได้จริงพร้อมต่อยอดสู่อุตสาหกรรม รวมถึงสนับสนุนการจัดประกวดแข่งขัน “อาชีว-เทคโนโลยี” โดยให้ความสำคัญแก่การศึกษาระดับนี้ให้โดดเด่นมีรางวัลชีวิตที่จับต้องได้มากขึ้น**

 **ประเทศไทยมีแหล่งทุนทางนวัตกรรมที่ดีอยู่แล้ว ซึ่งเราได้สั่งสม “ภูมิปัญญา” (Wisdom) ชั้นเลิศในทุกๆภาคส่วนมานานแล้วอย่างมากมาย เพียงแต่กลไกการขับเคลื่อนในประเทศนั้นเกิดอาการสะดุดและพบปัญหาทางเศรษฐกิจ การเมือง รุมเร้าตลอดเวลา อีกทั้งยังมีทุนมนุษย์ที่มีค่า มีความรู้ที่พร้อมต่อการต่อยอดและ “พร้อมวิ่ง” ทั้งในลู่วิ่ง AEC หรือ ลู่วิ่ง “World class” ที่ท้าทาย โดยจัดสรรการใช้ทุนประเทศในสัดส่วนที่เหมาะสมอย่างลงตัวและขับเคลื่อนอย่างจริงจังสักที**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***